Predkladacia správa

	Na základe § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky, Ministerstvo práce, sociálnych vecí a rodiny Slovenskej republiky predkladá na rokovanie vlády Slovenskej republiky návrh poslancov Národnej rady Slovenskej republiky Jána Drgonca a Petra Miššíka na vydanie zákona, ktorým sa mení a dopĺňa zákon Národnej rady Slovenskej republiky č. 120/1993 Z. z. o platových pomeroch niektorých ústavných činiteľov Slovenskej republiky v znení neskorších predpisov (tlač 1400).

	Ministerstvo práce, sociálnych vecí a rodiny Slovenskej republiky k predloženému návrhu zákona uvádza:

Všeobecne

	Účelom predkladaného návrhu zákona je

•	zosúladiť platové pomery generálneho prokurátora, ktorý vykonáva správu, riadi, ale aj ústavne zodpovedá za stav na prokuratúre, s platovými pomermi ostatných ústavných činiteľov a čiastočne aj s meniacimi sa platovými pomermi podriadených prokurátorov, najmä zaradených na Úrade špeciálnej prokuratúry tak, že sa navrhuje
-  odstrániť rozdiely v paušálnych náhradách v porovnaní s inými ústavnými činiteľmi a odstrániť absenciu úpravy náhrad pri zahraničných cestách,  ktoré súvisia s výkonom funkcie generálneho prokurátora a
-   priznať generálnemu prokurátorovi náležitosti a náhrady podľa osobitného zákona.

Stanovisko

	Ministerstvo práce, sociálnych vecí a rodiny Slovenskej republiky má k predloženému návrhu zákona tieto zásadné pripomienky:

K bodu 1

	Navrhovaná paušálna náhrada vo výške 80 % mesačného platu generálneho prokurátora, t. j. v sume 49 400 Sk mesačne výrazne prevyšuje sumy paušálnych náhrad ostatných ústavných činiteľov  (prezident Slovenskej republiky 40 000 Sk, poslanec Národnej rady Slovenskej republiky 33 250 SK, člen vlády Slovenskej republiky 22 300 Sk).

K bodu 2

	Z návrhu nevyplýva, ktoré náležitosti a náhrady podľa zákona č. 154/2001 Z. z. o prokurátoroch a právnych čakateľoch prokuratúry v znení neskorších predpisov by mali patriť generálnemu prokurátorovi. 

Predložený návrh má aj legislatívno-technické nedostatky.	

Záver

	Na základe vyššie uvedených dôvodov Ministerstvo práce, sociálnych vecí a rodiny Slovenskej republiky neodporúča vláde Slovenskej republiky vysloviť súhlas  s predloženým návrhom poslancov Národnej rady Slovenskej republiky Jánom Drgoncom a Petrom Miššíkom na vydanie zákona, ktorým sa mení a dopĺňa zákon Národnej rady Slovenskej republiky              č. 120/1993 Z. z. o platových pomeroch niektorých ústavných činiteľov Slovenskej republiky v znení neskorších predpisov.